DTAC ยัน OTP ไม่ล่ม แจงสิทธิหมดไว ทำบางคนชวด “คนละครึ่ง”
DTAC ยัน OTP ไม่ล่ม แจงสิทธิหมดไว ทำบางคนชวด “คนละครึ่ง”
20 ม.ค. 2564

ผู้สื่อข่าวรายงานว่า เมื่อช่วงเช้าที่ผ่านมา www.คนละครึ่ง.com ได้เปิดให้ประชาชนมาลงทะเบียนรอบเก็บตก จำนวน 1.34 ล้านสิทธิ ซึ่งปรากฏว่ามีผู้ลงทะเบียนสิทธิเต็มจำนวนภายใน 9 นาทีแรกหลังจากเปิดลงทะเบียน
อย่างไรก็ตาม มีเสียงวิพากษ์วิจารณ์ตามมาสำหรับคนที่ใช้เครือข่ายมือถือดีแทค ซึ่งพบว่าหลายคนไม่ได้รับ OTP จนทำให้พลาดสิทธิในการลงทะเบียน ขณะที่บางส่วนออกมาให้ความเห็นว่า กรณีดังกล่าวไม่เกี่ยวกับเครือข่ายแต่อย่างใด เนื่องจากการลงทะเบียนในวันนี้มีผู้ลงทะเบียนมากถึง 3 ล้านคน แต่เหลือสิทธิเพียงแค่ 1.34 ล้านสิทธิเท่านั้น และเครือข่ายอื่นๆ ก็เจอปัญหาไม่ได้รับ OTP เช่นเดียวกัน
ขณะที่ นายประเทศ ตันกุรานันท์ รองประธานเจ้าหน้าที่บริหารกลุ่มเทคโนโลยี บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ออกหนังสือชี้แจง ระบุว่า เมื่อเช้าที่ผ่านมาระบบไอทีของดีแทคให้บริการลูกค้าด้วยความสำเร็จราบรื่น 100% โดยสามารถทำเวลาเฉลี่ยในการให้บริการต่อลูกค้าได้อย่างรวดเร็วและถูกต้องตามมาตรฐานระดับสูง ดีแทคขอขอบคุณทุกการสนับสนุน และความชื่นชมในวันนี้